
Fy rhestr wirio adolygu


Thema 1 UG: Meddylfryd Moesegol

1A UG Damcaniaeth Gorchymyn Dwyfol

1B UG Damcaniaeth Rhinwedd

1C UG Myfïaeth Foesegol

Materion i’w dadansoddi a’u gwerthuso

Cwestiynau enghreifftiol

Thema 2 UG: Deddf Naturiol Aquinas – ymagwedd grefyddol at foeseg

2A UG Deddf Naturiol Sant Thomas Aquinas – deddfau a gofynion fel sail i foesoldeb

2B UG Deddf Naturiol Aquinas – swyddogaeth y rhinweddau a’r daioni o ran cefnogi ymddygiad moesol

2C UG Deddf Naturiol Aquinas – cymhwyso’r ddamcaniaeth

Materion i’w dadansoddi a’u gwerthuso

Cwestiynau enghreifftiol

Thema 3 UG: Moeseg Sefyllfa – ymagwedd grefyddol at foeseg

3A UG Moeseg Sefyllfa Joseph Fletcher – ei benderfyniad i wrthod mathau eraill o foeseg ac i dderbyn agape yn sail i foesoldeb

3B UG Moeseg Sefyllfa Fletcher – yr egwyddorion fel modd o asesu moesoldeb

3C UG Moeseg Sefyllfa Fletcher – cymhwyso’r ddamcaniaeth

Materion i’w dadansoddi a’u gwerthuso

Cwestiynau enghreifftiol

Thema 4 UG: Iwtilitariaeth – ymagwedd anghrefyddol at foeseg

4A UG Iwtilitariaeth Glasurol – Iwtilitariaeth Gweithredoedd Jeremy Bentham: hapusrwydd fel sail i foesoldeb

4B UG John Stuart Mill yn datblygu Iwtilitariaeth – mathau o bleser, egwyddor niwed a’i ddefnydd o’r rheolau

4C UG Iwtilitariaeth Gweithredoedd Bentham ac Iwtilitariaeth Rheolau Mill – cymhwyso’r ddamcaniaeth

Materion i’w dadansoddi a’u gwerthuso

Cwestiynau enghreifftiol

Thema 1 U2: Meddylfryd Moesegol (rhan 2)

1A U2 Ymagweddau metafoesegol – Naturiolaeth

1B U2 Ymagweddau metafoesegol – Sythwelediaeth

1C U2 Ymagweddau metafoesegol – Emosiynaeth

Materion i’w dadansoddi a’u gwerthuso

Cwestiynau enghreifftiol

Thema 2 U2: Moeseg Ddeontolegol

2A U2 Datblygiad John Finnis o’r Ddeddf Naturiol

2B U2 Trosolwg Bernard Hoose o’r ddadl Gyfranoliaeth

2C U2 Deddf Naturiol Finnis a Chyfranoliaeth – cymhwyso’r ddamcaniaeth

Materion i’w dadansoddi a’u gwerthuso

Cwestiynau enghreifftiol

Thema 3 U2: Penderfyniaeth

3A U2 Cysyniadau crefyddol rhagordeiniad

3B U2 Cysyniadau penderfyniaeth

3C U2 Goblygiadau rhagordeiniad/penderfyniaeth

Materion i’w dadansoddi a’u gwerthuso

Cwestiynau enghreifftiol

Thema 4 U2: Ewyllys Rydd

4A U2 Cysyniadau crefyddol ewyllys rydd

4B U2 Cysyniadau rhyddewyllysiaeth

4C U2 Goblygiadau rhyddewyllysiaeth ac ewyllys rydd

Materion i’w dadansoddi a’u gwerthuso

Cwestiynau enghreifftiol





Thema 1 UG Meddylfryd Moesegol


Mae’r gair Saesneg ethics (moeseg) yn dod o’r gair Groeg ethike, sy’n golygu arfer neu ymddygiad. Wrth astudio moeseg, rydyn ni’n ystyried yr egwyddorion sy’n arwain ac yn cyfeirio ein gweithredoedd. Mae pedair ffordd o astudio moeseg.



	Metafoeseg
	Yn llythrennol: y tu hwnt i foeseg. Mae’r gangen hon o foeseg yn astudio ystyr iaith foesegol a sylfeini a chwmpas gwybodaeth foesegol.



	Moeseg normadol
	Mae’n meddwl am y systemau a’r gweithdrefnau i’w defnyddio i roi barn ar weithredoedd moesol fel rhai cywir neu anghywir ac i reoleiddio gweithredu moesol.



	Moeseg ddisgrifiadol
	Dydy hi ddim yn rhoi barn ond mae hi’n adrodd hanes ymddygiad moesegol cymunedau neu unigolion.



	Moeseg gymhwysol
	Mae’n rhoi damcaniaethau normadol ar waith mewn sefyllfaoedd go iawn.

Camgymeriad cyffredin

Peidiwch â chymysgu rhwng metafoeseg (sut rydyn ni’n deall ystyr geiriau moesegol) a moeseg normadol (sut dylen ni ymddwyn yn foesegol).

1A UG Damcaniaeth Gorchymyn Dwyfol

Yn ôl Damcaniaeth Gorchymyn Dwyfol (Gwirfoddoliaeth Ddiwinyddol), ein dyletswydd ni yw ufuddhau i reolau y mae Duw wedi’u gorchymyn. Mae’n rhaid bod unrhyw weithredoedd y mae Duw yn eu gwahardd yn ddrwg neu’n anghywir.


Damcaniaeth fetafoesegol – Duw fel tarddiad a rheoleiddiwr moesoldeb

Yn ôl y ddamcaniaeth hon, mae gwybodaeth foesol yn bosibl ac yn wrthrychol. Gallwn ddeall yn eglur beth sy’n gywir ac yn anghywir drwy gyfeirio at orchmynion Duw. Felly, dydy moeseg ddim yn berthynol i ddiwylliant. Mae’n absoliwt.

Mae’n dibynnu ar yr honiad theïstig bod un Duw sy’n:



	Hollraslon
	Hollgariadus a thosturiol



	Hollalluog
	Yn gallu gwneud popeth



	Hollwybodus
	Yn gwybod popeth



	Hollbresennol
	Yn bresennol ym mhob man




Duw sydd wedi creu popeth, gan gynnwys y gyfraith. Yn Genesis, honnir bod popeth a wnaeth Duw yn dda.

‘Gwelodd Duw y cwbl a wnaeth, ac yr oedd yn dda iawn.’

Genesis 1:31

Hefyd, mae Duw wedi cyhoeddi ei gyfraith drwy’r ysgrythurau, sy’n datgan yn eglur y cod moesol y mae’n rhaid ei ddilyn.

‘Y mae pob Ysgrythur wedi ei hysbrydoli gan Dduw ac yn fuddiol i hyfforddi, a cheryddu, a chywiro, a disgyblu mewn cyfiawnder. Felly y darperir pob un sy’n perthyn i Dduw â chyflawn ddarpariaeth ar gyfer pob math o weithredoedd da.’

2 Timotheus 3:16–17

Cywir neu anghywir fel gwirioneddau gwrthrychol yn seiliedig ar ewyllys a gorchymyn Duw

Mae gorchmynion Duw yn gosod safon ar gyfer ymddygiad moesol. Mae cywir yn gywir dim ond oherwydd bod Duw wedi’i orchymyn ac mae anghywir yn anghywir dim ond oherwydd bod Duw wedi’i wahardd. Ewyllys Duw sy’n diffinio gweithredoedd moesol. Mae’r rheolau hyn yn gymwys yn hollgyffredinol, beth bynnag yw’r amser a’r diwylliant. Mae’r safon wrthrychol hon yn deillio o Dduw yn hytrach na’i bod yn rhywbeth sydd y tu allan iddo.



Drwy gydymffurfio â’r gorchymyn dwyfol, mae’n bosibl cyflawni daioni moesol

Rhaid i asiant moesol ufuddhau i’r gorchmynion y mae Duw wedi’u rhoi, drwy ddilyn y gorchmynion yn yr ysgrythur neu yn nysgeidiaeth yr eglwys. Mewn termau normadol, mae damcaniaeth fel hon yn un ddeontolegol oherwydd ei bod hi’n dod yn ddyletswydd ar yr asiant moesol i ufuddhau i orchmynion Duw. Mae ein perthynas â Duw yn hanfodol i ymddygiad moesegol oherwydd bydd y rhai sydd mewn cymdeithas â Duw yn gallu deall ei ewyllys yn well.

Profi eich hun


	1  Pa bedair rhinwedd y mae theïstiaid yn honni sydd gan Dduw?

	2  Sut gallaf wybod beth sy’n dda yn ôl Damcaniaeth Gorchymyn Dwyfol?

	3  Beth yw ystyr y geiriau deontolegol a hollgyffredinol?

	4  Sut gallaf ddod i wybod beth mae Duw yn ei orchymyn?

Gorchymyn dwyfol fel un o ofynion natur hollalluog Duw

Os yw Duw o ddifrif yn hollalluog, mae’n hanfodol nad yw’n cael ei reoli neu’n amodol ar rym moesoldeb. Os oedd daioni Duw oherwydd ei fod yn ufuddhau i’r gyfraith, yna byddai’r rheolau’n awdurdod uwch na Duw. Er mwyn deall Duw fel un sydd o ddifrif yn hollalluog, mae’n rhaid i ni ddeall mai ef yw tarddiad y daioni a’r gorchmynion hefyd.



Gorchymyn dwyfol fel sylfaen metaffisegol wrthrychol ar gyfer moesoldeb

Roedd ysgrifenwyr Beiblaidd yn edrych ar foesoldeb yn ddiwinyddol. Ystyr hyn yw eu bod yn gweld nad ohonon ni roedd moesoldeb yn tarddu, ond o natur a gweithgarwch Duw. ‘Wedi’i orchymyn gan Dduw’ yw’r diffiniad o’r gair ‘cywir’ ac ‘wedi’i wahardd gan Dduw’ yw ‘anghywir’. Rheolau fel hyn yw’r sylfaen i bob ymddygiad moesegol. Does dim amgylchiadau neu fwriadau da sy’n gallu gwneud i weithredoedd sydd wedi’u gwahardd gan Dduw fod yn rhai cywir.

Pwy yw Robert Adams?

Athronydd o UDA yw Robert Adams (1937–presennol) sydd wedi bod yn dysgu yn UCLA, Yale a Phrifysgol Rhydychen fel athro athroniaeth foesol a metaffiseg. Ymysg ei weithiau mae traethawd o’r enw ‘A Modified Divine Command Theory of Ethical Wrongness’ (1981).

Damcaniaeth Gorchymyn Dwyfol wedi’i Haddasu gan Robert Adams

Yn ôl Adams, mae’r gosodiadau canlynol yr un fath:


	1  Mae dwyn yn anghywir.

	2  Mae dwyn yn groes i orchmynion Duw.



Dydy moesoldeb ddim yn seiliedig ar orchymyn gan Dduw yn unig. Mae’n gynhenid i’w natur hollraslon ddigyfnewid. Dydy daioni moesol ddim yn fympwyol na’n greulon oherwydd bod natur Duw, yn y bôn, yn garedig yn ddi-ffael. Byddai gorchymyn unrhyw beth nad yw’n dda yn torri ar natur a hanfod Duw. Er nad yw hi’n amhosibl yn rhesymegol i Dduw cariadus orchymyn creulondeb, mae hynny y tu hwnt i grediniaeth, o gofio natur Duw. Gan fod moesoldeb yn nodwedd hanfodol ar Dduw, bydd unrhyw beth moesol yn adlewyrchu cymeriad Duw bob amser.

Gweithgaredd adolygu

Gwnewch ‘Gardiau Fflach Profi’. Plygwch gerdyn mynegai yn ei hanner ar draws. Ar y blaen, ysgrifennwch dri chwestiwn arddull ‘profi eich hun’ ac ysgrifennwch yr atebion y tu mewn. Gofynnwch i gyfaill adolygu eich profi chi, neu profwch eich hun.

Profi eich hun


	1  Pwy ddatblygodd y Ddamcaniaeth Gorchymyn Dwyfol wedi’i Haddasu?

	2  Beth yw ystyr mympwyol?

	3  Pam nad yw Duw yn gallu gorchymyn unrhyw beth mympwyol?

Heriau


Dilema Euthyphro

Mae dilema Euthyphro yn her i’r Ddamcaniaeth Gorchymyn Dwyfol sy’n dyddio’n ôl i waith Plato Dyddiau Olaf Socrates, lle mae deialog o’r enw Euthyphro. Mae Euthyphro a Socrates yn trafod sut rydyn ni’n gwybod beth yw sancteiddrwydd. Yma, mae Socrates yn nodi’r dilema:




	Ydy’r duwiau’n cymeradwyo’r sanctaidd oherwydd ei fod yn sanctaidd?
	Ydy’r sanctaidd yn sanctaidd oherwydd bod y duwiau yn ei gymeradwyo?





	Mae’r duwiau’n dda oherwydd eu bod yn byw yn ôl safon annibynnol yn unig. Nid nhw yw’r awdurdod moesol eithaf erbyn hyn. Er enghraifft, mae Duw yn gweld bod gonestrwydd yn gywir, ond nid ef sy’n ei wneud yn gywir. Pam dylen ni ufuddhau i Dduw, felly?
	Mae’r duwiau’n gallu cymeradwyo a gorchymyn unrhyw beth a fynnan nhw, a byddai’n dda oherwydd mai nhw sydd wedi’i gymeradwyo. Gallen nhw ddweud bod dweud celwydd yn dda, a byddai’n dda. Dydy hwn ddim yn swnio fel duw gwerth ei addoli.





Mae Damcaniaeth Gorchymyn Dwyfol wedi’i Haddasu gan Robert Adams yn ceisio datrys y broblem hon drwy ddeall bod daioni wrth wraidd natur Duw yn hytrach na’i fod y tu allan iddo (yn anghynhenid) neu’n fympwyol.



Problem mympwyoldeb

Weithiau mae ail ran dilema Euthyphro yn cael ei galw’n broblem mympwyoldeb. Os y diffiniad o dda yw bod Duw yn ei gymeradwyo, mae e’n gallu gorchymyn rhywbeth ar hap a dweud ei fod yn dda. Felly, does dim rhaid i unrhyw beth y mae Duw yn dweud ei fod yn dda fod ag unrhyw nodwedd arbennig sy’n golygu ei fod yn gallu cael ei farnu fel hyn. Mae gweithred yn dda dim ond oherwydd bod Duw wedi dweud hynny.

Mae Robert Adams yn ceisio datrys hyn drwy ddeall nad yw Duw yn gallu gorchymyn bod rhywbeth ar hap yn dda oherwydd byddai hynny yn groes i’w natur dda gynhenid ragorol i wneud hynny.



Gwrthwynebiad plwraliaeth

Mae llawer o systemau moesegol o gwmpas y byd sy’n honni awdurdod gan gyfeirio at Dduw, neu dduwiau. Mae rhai o’r systemau hyn yn gwrthdaro. Sut rydyn ni’n gwybod pa system sy’n gywir? Mae gan systemau fel hyn rai nodweddion sy’n debyg, ond mae rhai’n wahanol hefyd. Hyd yn oed petaen ni’n gallu sefydlu un foeseg eglur, mae dehongliadau gwahanol o ran ystyr deddfau neu sut maen nhw’n cael eu cymhwyso. Er enghraifft, mae dysgeidiaeth Gristnogol yn gwahardd ysgariad yn Mathew 5:32, ond mae’n ei ganiatáu yn Deuteronomium 24.

Cymhwyso eich gwybodaeth

Edrychwch ar y gorchmynion canlynol o’r Beibl.


	•  ‘Nid wyt i fynd o amgylch yn enllibio ymysg dy bobl na pheryglu bywyd dy gymydog.’ – Lefiticus 19:16

	•  ‘Nid wyt i… hau dy faes â hadau gwahanol,’ – Lefiticus 19:19

	•  ‘Nid yw’r brenin i amlhau meirch iddo’i hun, nac i yrru ei bobl yn ôl i’r Aifft er mwyn hynny,’ – Deuteronomium 17:16



Beth gallai gorchmynion fel hyn ei awgrymu am nodweddion Duw a beth yw ystyr bod yn dda?

Rhestr wirio

Ydych chi’n gallu:


	•  diffinio metafoeseg, hollalluog, hollgariadus a Gwirfoddoliaeth Ddiwinyddol

	•  esbonio’r diffiniad o ‘da’ a ‘drwg’ yn ôl Damcaniaeth Gorchymyn Dwyfol

	•  esbonio heriau Euthyphro, mympwyoldeb a phlwraliaeth

	•  dweud sut mae Damcaniaeth Gorchymyn Dwyfol wedi’i Haddasu gan Adams yn wahanol

	•  diffinio a defnyddio termau fel gwrthrychol, absoliwt, cynhenid, hollgyffredinol a mympwyol yn eich gwaith?



[image: ]






[image: ]

Gweithgaredd adolygu

Ceisiwch wneud llinell amser o ysgolheigion wrth i chi weithio drwy’r canllaw adolygu hwn. Bydd hi yn eich helpu i gofio pwy yw pwy. Cofiwch gynnwys at ba ddamcaniaeth y maen nhw’n cyfrannu.

Camgymeriad cyffredin

Mae rhai myfyrwyr yn ateb y cwestiwn y maen nhw ei eisiau, yn hytrach na’r un sydd o’u blaenau nhw. Gwiriwch y cwestiwn yn ofalus. Peidiwch ag ysgrifennu popeth a wyddoch chi am Ddamcaniaeth Gorchymyn Dwyfol os yw’r cwestiwn yn holi am heriau.

1B UG Damcaniaeth Rhinwedd



System foesegol yn seiliedig ar ddiffinio’r rhinweddau personol sy’n achosi i berson fod yn foesol

Damcaniaeth normadol yw Moeseg Rhinwedd sy’n ymagweddu’n wahanol at ddamcaniaethau normadol eraill. Mae’r rhan fwyaf o bobl yn gofyn y cwestiwn ‘Sut dylwn i ymddwyn?’, ond mae Moeseg Rhinwedd yn gofyn: ‘Pa fath o berson dylwn i fod?’ Mae Damcaniaeth Rhinwedd yn asesu’r mathau o nodweddion personol sy’n cyfrannu at wneud person da, yn hytrach na bod yn system o reolau a deddfau.

Pwy oedd Aristotle?

Roedd Aristotle (384-322CCC) yn athronydd yn hen wlad Groeg, yn fyfyriwr i Plato, a oedd yn gyfrifol am sylfeini’r meddwl gorllewinol modern. Fel empirydd, roedd yn gwerthfawrogi rheswm fel roedd yn cael ei gymhwyso i’r byd ffisegol. Mae’n adnabyddus ym maes moeseg am ei waith Moeseg Nichomacheaidd (350CCC).

Y ffocws ar gymeriad person yn hytrach na’i weithredoedd penodol

Mae Damcaniaeth Rhinwedd yn seiliedig ar y gair Groeg am rinwedd: arete. Mae Damcaniaeth Rhinwedd yn deleolegol yn yr ystyr ei bod hi’n ystyried mai pwrpas moeseg yw cael cymeriad da drwy ystyried ein cyflwr meddyliol yn hytrach na’r gweithredoedd rydyn ni’n eu gwneud. Rydyn ni’n dod yn rhinweddol drwy efelychu neu ddilyn enghraifft pobl foesegol eraill er mwyn datblygu’r un nodweddion cymeriad dymunol.

Yn naturiol, bydd hi’n haws i rai pobl nag i eraill ddatblygu cymeriad rhinweddol. Mae Aristotle yn sôn am dri math o berson:




	Y Sophron
	Yr Enkrates
	Yr Akrates





	Mae’n hawdd iddo fod yn gymedrol heb lawer o ymdrech
	Mae’n rhaid iddo weithio’n galed ond mae’n gallu bod yn rhinweddol
	Mae ganddo ewyllys wan iawn ac mae’n methu goresgyn temtasiwn







Rhinweddau moesol Aristotle

Rydyn ni bob amser yn gweithredu i bwrpas. Yn ôl Aristotle, cyflawni Ewdaimonia yw’r pwrpas hwn. Llesiant neu ffyniant yw’r ffordd orau o gyfieithu’r gair hwn ond weithiau mae hapusrwydd yn gyfieithiad ohono. Dyma’r unig beth rydyn ni ei eisiau er ei fwyn ei hun. Pan rydyn ni’n dymuno cael pethau am resymau eraill, yn y pen draw maen nhw i gyd yn arwain yn ôl at y ffaith ein bod ni eisiau bod yn hapus.

Yn ôl Aristotle, mae tri math o hapusrwydd, ac mae angen pob un i gyflawni Ewdaimonia:


	1  Hapusrwydd fel unigolyn

	2  Hapusrwydd fel aelod o gymuned

	3  Hapusrwydd fel athronydd



I gyflawni Ewdaimonia, mae angen datblygu nodweddion cymeriad a fydd yn eich helpu i fod yn fodlon ac i fyw mewn cytgord ag eraill. Rhinweddau yw’r enw ar y nodweddion hyn ac mae dau fath gwahanol: deallusol a moesol. Mae’r rhinweddau moesol heb fod yn rhesymegol ac yn rhinweddau cymeriad. Mae’r rhinweddau deallusol yn rhesymegol a’r rhain sy’n cyfrannu fwyaf at y bywyd da. Mae rhai yn gysylltiedig â rhesymu damcaniaethol (Beth ddigwyddodd yn y gorffennol? Beth fydd yn digwydd nesaf?), ac eraill â rhesymu ymarferol (Beth dylwn i ei wneud?).


Rhinweddau deallusol


	1  Gwybodaeth wyddonol

	2  Celf neu sgìl technegol

	3  Pwyll neu ddoethineb ymarferol

	4  Deallusrwydd neu sythwelediad

	5  Doethineb



Hefyd mae Aristotle yn edrych ar feysydd eraill rhinwedd ddeallusol fel dyfeisgarwch, dealltwriaeth a chrebwyll.



Y rhinweddau moesol

Mae’r 12 rhinwedd hyn yn dod rhwng y ddau ddrygioni: gormodedd a diffyg. Yr enw ar y rhinweddau yw’r Cymedr Euraidd. Dyma’r llwybr canol rhwng dau ddrygioni, sef llwybr cymedroldeb.

Cyngor

Dychmygwch y 12 rhinwedd fel memynnau. Lluniwch eich memyn eich hun i gynrychioli pob nodwedd.

	Drygioni diffyg
	Rhinwedd (Y Cymedr Euraidd)
	Drygioni gormodedd





	Llwfrdra
	Dewrder
	Byrbwylltra



	Diffyg teimlad (dim ymwybyddiaeth neu gonsýrn)
	Cymedroldeb
	Anlladrwydd (rhemp, yn enwedig yn rhywiol)



	Culni (yn crynhoi arian ond ddim yn gwario)
	Rhyddfrydedd (hael wrth roi symiau bach o arian)
	Afradlonedd (gorwario a heb dderbyn digon)



	Bychandra (cybydd-dod)
	Haelioni (hael wrth roi symiau mawr o arian)
	Fwlgariaeth (yn dangos arian)



	Gostyngeiddrwydd (yn ofni sefyll drostyn nhw eu hunain)
	Uchelfrydedd (hael wrth faddau)
	Rhodres



	Diffyg uchelgais
	Uchelgais briodol (anrhydedd fach)
	Gor-uchelgais



	Diffyg ysbryd (di-hid)
	Tymer dda (amynedd)
	Gwylltineb (hawdd gwylltio)



	Natur groes (dweud rhy ychydig)
	Natur gyfeillgar
	Gwaseidd-dra



	Bychanu eironig (difrïo)
	Didwylledd (gonestrwydd)
	Ymffrost



	Anfoesgarwch (anghwrteisi/bras)
	Ffraethineb
	Ffwlbri (chwerthinllyd)



	Digywilydd-dra
	Gwyleidd-dra
	Swildod



	Dideimladrwydd (mwynhad maleisus)
	Dicllonedd (dicter cyfiawn)
	Malais (cenfigen)





Rydyn ni’n dysgu’r rhinweddau moesol hyn drwy eu datblygu fel arferion. Drwy wneud rydyn ni’n dysgu orau. Rydyn ni yr hyn rydyn ni’n ei ailadrodd, ac

	1  Sut mae Moeseg Rhinwedd yn wahanol i ddamcaniaethau normadol eraill?

	2  Beth yw pwrpas gweithredu dynol?

	3  Sut byddwn ni’n dysgu sut i fod yn rhinweddol?

	4  Enwch a diffiniwch dair rhinwedd a’u drygioni.

	5  Beth yw’r Cymedr Euraidd?

Dysgeidiaeth Iesu ar rinweddau






	 
	Rhinwedd
	Gwobr





	1
	Tlawd yn yr ysbryd (gwyleidd-dra)
	Teyrnas nefoedd



	2
	Galaru (tristwch oherwydd bod ar wahân neu golled)
	Cysur



	3
	Addfwyn (ymostyngol/tyner)
	Y ddaear



	4
	Yn newynu a sychedu am gyfiawnder (ceisio tegwch)
	Cael eu digon



	5
	Trugarog (tosturiol neu faddeugar)
	Cael trugaredd



	6
	Pur o galon (bwriadau didwyll)
	Cael gweld Duw



	7
	Tangnefeddwyr (achosi cymod)
	Galw’n blant i Dduw



	8
	Erlidiwyd o achos cyfiawnder (dioddef am ddilyn eu hegwyddorion)
	Teyrnas nefoedd

	1  Rhestrwch dair rhinwedd o Efengyl Mathew a’r gwobrau cysylltiedig.

	2  Rhowch y cyfeirnod ysgrythurol lle mae’n bosibl gweld y Gwynfydau.

Heriau


Nid canllaw ymarferol ar gyfer ymddygiad moesol yw rhinweddau


	•  Does dim cyfarwyddiadau ynghylch sut i ymddwyn mewn sefyllfaoedd penodol.

	•  Does dim modd i ni wybod a ydyn ni wedi cyflawni rhinwedd neu’n dal i ddangos drygioni.

	•  Mae’r rhinweddau hyn yn hen ffasiwn a dydyn nhw ddim yn helpu gyda dilemâu modern.

	•  Maen nhw’n rhamantaidd ac yn ddelfrydgar, yn hytrach nag yn ymarferol. Sut rydyn ni’n deddfu ar gyfer hyn?

	•  Syniad cylchol: er mwyn bod yn rhinweddol dylech chi wneud pethau da; er mwyn gwneud pethau da dylech chi fod yn rhinweddol.





Mater perthynoliaeth ddiwylliannol


	•  Gallai’r rhestr o rinweddau fod yn wahanol yn ôl diwylliant neu oes (roedd Aristotle yn gweld hyn).

	•  Efallai na fydd rhywbeth sy’n gymedrol mewn un diwylliant yn ymddangos yn gymedrol mewn un arall.

	•  Mae rhinweddau Aristotle a rhestr rhinweddau Crist yn gwrth-ddweud ei gilydd mewn mannau.

	•  Dydy rhinwedd ddim yn condemnio unrhyw weithred, felly efallai bydd yn ein gorfodi i ddioddef gweithredoedd ofnadwy.

	•  Does dim dull eglur o benderfynu pwy sydd fwyaf rhinweddol.





Gellir defnyddio rhinweddau ar gyfer gweithredoedd anfoesol


	•  Gallai rhinwedd ystyried bod lladd person arall yn ddewr, eto mae lladd yn anghywir yn y rhan fwyaf o systemau.

	•  Gallai gweithredoedd anfoesol gael eu gwneud oherwydd gwahaniaeth barn neu gamddefnyddio rhinweddau.

	•  Mae rhinwedd yn arwain at ddarostwng menywod drwy ddysgu rhinweddau ‘benywaidd’ iddyn nhw sy’n fanteisiol i ddynion.

	•  Mae’n canolbwyntio ar y dull (sut rydyn ni’n foesol) yn hytrach na’r sylwedd (yr hyn sy’n foesol).

	•  Mae rhinwedd yn blaenoriaethu anghenion bodau dynol ac yn anwybyddu anghenion anifeiliaid neu’r amgylchedd.

	1  Mae Beca a Sara yn ffrindiau gorau. Mae hi’n ben-blwydd ar Beca ac mae Sara yn gweld cariad Beca yn ei thwyllo gyda merch arall yn ei pharti pen-blwydd. Beth yw’r peth rhinweddol i Sara ei wneud?

	2  Pa broblemau a weloch chi wrth wneud y penderfyniad moesol hwn yn ôl Damcaniaeth Rhinwedd?

	•  diffinio rhinwedd

	•  esbonio sut mae’r ddamcaniaeth normadol hon yn wahanol i ddamcaniaethau eraill

	•  esbonio pwrpas gweithredu moesol

	•  rhestru rhinweddau a drygioni moesol Aristotle

	•  rhestru ei rinweddau deallusol

	•  esbonio’r Cymedr Euraidd

	•  dweud ble rhoddodd Iesu ei araith am rinweddau

	•  rhestru a diffinio’r wyth rhinwedd gan Iesu

	•  esbonio’r pethau tebyg a gwahanol rhwng rhestr Aristotle ac Iesu

	•  esbonio pob un o’r tri math o her i rinwedd?

